 WAZIRI wa Nchi, Ofi si ya Rais, Menejimenti ya Utumishi wa Umma na Utawala Bora, George Mkuchika anaondoka nchini leo kwenda Japan kuhudhuria sherehe za kuapishwa na kutambulishwa kwenye Jumuiya ya Kimataifa, Mfalme Naruhito wa Japan.Kwa kujibu wa taarifa iliyotolewa na Kitengo cha Mawasiliano ya Serikali, Wizara ya Mambo ya Nje na Ushirikiano wa Afrika Mashariki, Mkuchuka na ujumbe wake wanamwakilisha Rais John Magufuli katika sherehe hizo zitakazofanyika Oktoba 22 mjini Tokyo na watarejea nchini Oktoba 24,mwaka huu. Safari hiyo imekuja kufuatia mwaliko rasmi uliotolewa na Waziri Mkuu wa Japan, Shinzo Abe kwa Rais Magufuli.Kwa mujibu wa katiba na sheria za Kifalme za Japan, Mfalme Naruhito amerithi kiti cha Baba yake, Mfalme Akihito ambaye alitangaza kujiuzulu rasmi nafasi yake Aprili 30, mwaka huu, kutokana na umri wake kuwa mkubwa sanjari pia na kusumbuliwa na matatizo ya kiafya. Mfalme Naruhito alichukua madaraka hayo Mei Mosi mwaka huu.